Problema teknika fil-Qorti ta’ Malta wasslet biex numru ta’ Libjani ma setgħux jixhdu f’kawża kontra Neville Gafa, kawża ta’ ċerta mportanza li kellha tiġi posposta u differita’ għat-18 ta’ Mejju li ġej. Xhieda mportanti Libjani kienu se jixhdu permezz ta’ Skype mill-Libja fuq li skandlu tal-visas mediċi, imma l-arranġamenti tekniċi biex ikun hemm kuntatt permezz ta’ Skype ma sarux u għalhekk ma setax isir kuntatt u l-kawża ma saritx. Il-Qorti għalhekk tilfet appuntament importanti biex tisma’ numru ta’ Libjani jixhdu dwar każ li kien fil-media f’Malta u anke għamel ħsara lir-reputazzjoni ta’ Malta. Dan kollu ġara f’kawża ta’ libell għad-danni li kien ressaq l-uffiċjal tal-Gvern Neville Gafa, kontra l-editur tal-ġurnal Malta Independent, David Lindsay. Din fuq storja li kienet tgħid li numru ta’ persuni ta’ nazzjonalita’ Libjana kellhom iħallsu biex jinħarġulhom visas mediċi minn Malta għal trattament, li suppost kellu jsir bla ħlas wara ftehim bilaterali li kien sar bejn il-Gvern Malti u l-Gvern Libjan. Il-ftehim kien jgħid li Malta kellha tagħti dan is-servizz bla ħlas lil Libjani li iġarrbu xi problemi ta’ saħħa f’pajjiżhom. Il-ġurnal kien irrapporta li numru ta’ Libjani allegatament kienu mitluba jħallsu pagamenti lill-uffiċjal tal-Gvern Neville Gafa biex jinħarġulhom dawn il-visas mediċi u jkun jistgħu jidħlu Malta u jiġu trattati, (“dozens” of Libyans alleged that they were made to make payments to government official Neville Gafà to secure their medical visas to enter Malta and be treated). Ir-rapport tal-ġurnal kien wassal biex Gafà jagħmel żewġ libelli ċivili simili lill-editur David Lindsay, u anke libell kriminali, li kien waqa’ fid-dawl tal-bidla li saret fil-liġi dwar l-att il-ġdid dwar il-media, li neħħa kull possibilita’ li xi ħadd jagħmel libell kriminali. Gafà qed jiċħad dawn l-akkużi fejn qed jgħid li l-unika flus li ħa kien is-salarju li għandu mal-Gvern. Tliet xhieda, li kienu se jixhdu għan nom ta’ madwar 10 Libjani oħra. Huma kellhom jixhdu direttament permezz ta’ telefonata Skype minn pajjiżhom, dan waqt is-smigħ tal-kawża ta’ libell. Waqt l-aħħar kawża li kienet saret f’Jannar li għadda, Ivan Grech Mintoff kien ittella’ bħala xhud fil-kawża, u kien iddikjara li numru ta’ Libjani riedu jixhdu mill-Libja, għax kienu qed jibżgħu jiġu Malta għax ma jafdawx lill-Pulizija. Il-Maġistrat Francecsco Depasquale kien lest biex jisma numru ta’ xhieda permezz ta’  Skype, il-Ħamis stess, imma meta l-kawża bdiet, ħareġ li ma sarux l-arranġamenti tekniċi minn Malta, biex l-irġiel Libjani jagħmlu kuntatt mal-Qorti mill-Libja. Fl-aħħar kawża, Ivan Grech Mintoff li kien qed jaġixxi bħala l-kelliem għal Libjani, kien xehed li numru ta’ Libjani kienu l-mistiedna ta’ Gafa, fejn dan offra sommom ta’ flus biex ma jixhdux fil-każ kontrih. Il-każ issa ġie differit għas-16 ta’ Mejju, fejn dan qed jinkwieta mhux ftit lid-difiża, peress li dan id-dewmien jista’ jaqta’ qalb ix-xhieda tal-Libjani. Il-Prokuratur Legali u ex Kummissarju tal-Pulizija, Peter Paul Zammit qed jidher għal Gafà, filwaqt li l-Avukat Peter Fenech qed jidher għal Lindsay.